
Τετάρτη, 26 Αυγούστου 2026

ΔΕΛΤΙΟ ΤΥΠΟΥ

Θάνατος επιβάτιδας Ι/Φ σκάφους στην Αίγινα-Παρέκκλιση δρομολογίου Ε/Γ-Ο/Γ πλοίου προς αποβίβαση ασθενούς στη Κέρκυρα-Συνέχεια ενημέρωσης αναφορικά με τον εντοπισμό και διάσωση των 138 και των 39 αλλοδαπών στους Καλούς Λιμένες-Διακομιδές ασθενών

	Τις μεσημβρινές ώρες σήμερα, ενημερώθηκε η Λιμενική Αρχή της Αίγινας ότι μία 71χρονη αλλοδαπή επιβάτιδα(υπήκοο ΗΠΑ) ιστιοφόρου (Ι/Φ) σκάφους σημαίας ΗΠΑ, το οποίο ελλιμενιζόταν στο λιμάνι της Αίγινας, έχρηζε άμεσης μεταφοράς σε ιατρική δομή. Στην 71χρονη αρχικά παρασχέθηκαν οι πρώτες βοήθειες από στελέχη Λ.Σ.-ΕΛ.ΑΚΤ., τα οποία έσπευσαν στο σημείο και στη συνέχεια διακομίστηκε με ασθενοφόρο όχημα στο Κέντρο Υγείας Αίγινας, όπου διαπιστώθηκε ο θάνατός της. Από το Λιμεναρχείο Αίγινας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πειραιά. 

*****

	Τις μεσημβρινές ώρες σήμερα, ενημερώθηκε το Κεντρικό Λιμεναρχείο Κέρκυρας για την έκτακτη προσέγγιση στο λιμάνι, του επιβατηγού-οχηματαγωγού (Ε/Γ-Ο/Γ) πλοίου «ΚΥΔΩΝ ΠΑΛΛΑΣ» Ν.Π. 12665, κατά παρέκκλιση του προγραμματισμένου δρομολογίου του για Πρίντεζι Ιταλίας, προκειμένου να αποβιβάσει έναν 4χρονο αλλοδαπό επιβάτη (υπήκοο Ιταλίας), ο οποίος έχρηζε άμεσης νοσοκομειακής περίθαλψης. Με τον κατάπλου του πλοίου στο λιμάνι, ο ασθενής παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Κέρκυρας.

*****

	Συνέχεια ενημέρωσης:
Αναφορικά με τον εντοπισμό και διάσωση 67 αλλοδαπών στη θαλάσσια περιοχή νότια των Καλών Λιμένων τις πρώτες πρωινές ώρες σήμερα, συνελήφθη ένας 20χρονος αλλοδαπός (υπήκοος Ν. Σουδάν) εξ’ αυτών, καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε στην Ελλάδα, έναντι χρηματικής αμοιβής. Ο 20χρονος συνελήφθη για παράβαση του άρθρου του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και άρθρου 306 του Π.Κ. «Έκθεση». Σύμφωνα με τους αλλοδαπούς, εκκίνησαν τις πρώτες πρωινές ώρες την 25.08.2026 από το Τομπρούκ της Λιβύης, καταβάλλοντας χρηματικά ποσά μεταξύ 14.000 έως 15.000 δηναρίων Λιβύης έκαστος, για την μεταφορά τους στην Ελλάδα.


	Συνέχεια ενημέρωσης:
Αναφορικά με τον εντοπισμό και διάσωση 71 αλλοδαπών στη θαλάσσια περιοχή νότια των Καλών Λιμένων τις πρώτες πρωινές ώρες σήμερα, συνελήφθη ένας 32χρονος αλλοδαπός (υπήκοος Αιγύπτου) εξ’ αυτών, καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε στην Ελλάδα, έναντι χρηματικής αμοιβής. Ο 32χρονος συνελήφθη για παράβαση του άρθρου του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και άρθρου 306 του Π.Κ. «Έκθεση». Σύμφωνα με τους αλλοδαπούς, εκκίνησαν τις βραδινές ώρες την 24.08.2026 από το Τομπρούκ της Λιβύης, καταβάλλοντας χρηματικά ποσά μεταξύ 150.000 και 250.000 γκίνε Αιγύπτου έκαστος, για την μεταφορά τους στην Ελλάδα.

Συνέχεια ενημέρωσης:
Αναφορικά με τον εντοπισμό και διάσωση 39 αλλοδαπών στη θαλάσσια περιοχή νοτιοανατολικά των Καλών Λιμένων τις πρωινές ώρες σήμερα, συνελήφθη ένας 19χρονος αλλοδαπός (υπήκοος Ν. Σουδάν) εξ’ αυτών, καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε στην Ελλάδα, έναντι χρηματικής αμοιβής. Ο 19χρονος συνελήφθη για παράβαση του άρθρου του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και άρθρου 306 του Π.Κ. «Έκθεση». Σύμφωνα με τους αλλοδαπούς, εκκίνησαν τις βραδινές ώρες την 24.08.2026 από το Τομπρούκ της Λιβύης, καταβάλλοντας το χρηματικό ποσό των 9.000 δηναρίων Λιβύης έκαστος, για την μεταφορά τους στην Ελλάδα.

*****

	Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-76χρονου, από το λιμάνι της Κέρκυρας στο λιμάνι της Ηγουμενίτσας, με Ναυαγοσωστικό σκάφος Λ.Σ.-ΕΛ.ΑΚΤ.,
-60χρονης, από το λιμάνι της Μυκόνου στο λιμάνι της Σύρου, με το Ε/Γ-Δ/Ρ «ΔΗΛΟΣ ΕΞΠΡΕΣ» Ν.Π. 10032

